Shiga
KIA simsa lam la na mungchying shawa n ra sharawng
- Post 14 July 2011
- Last Updated on 14 July 2011
- By KNG
- Hits: 1389
Wunpawng Mungdan Shawnglawt Hpung/Hpyendap (KIO/A) kawn, Myen asuya hte simsa lam la na n la hte seng nna, KIO ginjaw Alen Bum kaw, July 12 kawn 13 ya du hkra, mung shawa zup hpawng galaw wa sai hte, mung shawa kawn, simsa lam n la na matu mahtai jaw wa sai hpe chye lu ai.
“Ahhte maga na gaw, gasat na, anut na dai sha tang madun ai, yawng gaw, ndai nsen sha shapraw ai re, kashun kasha tsun ma ai, hpang de n hting nut ai sha shawng de matut sa na matu re. Ndai Myen hpyen asuya gaw masu ai, kalang, lahkawng lang masu jang gaw, masu ai wa a mara re, masum mali, manga lang masu jang gaw, masu hkrum ai wa a mara sha rai na re,” nga nna, zuphpawng lawm wa sai, Myitkyina kaw na, dat kasa langai kawn tsun wa ai re.
Ndai zuphpawng hta, Yangon, Mandalay, Sam Mungdaw, Manmaw, Myitkyina, Hukawng, Sumpra Bum, Danai, Putau, Mung Nyang, Mugawng mare kaba hkan na, mung shawa dat kasa ni, Wunpawng Amyusha Mungbawng Rapdaw (WMR) ningbaw ni, Thai mungdan, Chaingmai mare hte Miwa mung, Yunnan mungdaw na dat kasa ni, Myitkyina Hkristan Kongsi (MCC) kaw na, sara ni yawng 145 sa du shang lawm wa sai lam chye lu ai.
KIO maga na gaw, ningbaw kaba Lanyaw Zawng Hra hte rau, ginjaw komiti ningbaw 12 shawnglawm wa sai hte, Mungchying Uphkang Dap salang, Lajawn Hkawng Lum kawn, gahpaw, hkap hkalum ga tsun wa sai lam chye lu ai.
Bai nna, KIA Dap Awn Daju (CS), Du Daju Gunhtang Gam Shawng kawn, June shata 9 ya kawn byin hpang wa ai, majan a mabyin lam hte shawnglam simsa lam masa sanglang dan wa sai lam chye lu ai.
Matut nna, byin nga ai, majan a masa lam hte seng nna mung, mung shawa a ningmu hte myit ra sharawng ai lam ni hpe tang madun nna, bawngban mat wa ai lam chye lu ai.
“Simsa lam a matu, bawngban jahkrup ra ai hpe bawngban jahkrup mat na, raitim gap hkat jahkring kau ai zawn re ai, lam ni hpe gaw, n-galaw sai, Myen asuya gaw, masu ai grai lang rai sai majaw, kam n mai sai re,” nga nna, zuphpawng shanglawm ai salang langai tsun wa ai.
Yangon mare kaba kaw na sa ai, dat kasa langai mung ning nga tsun ai, “KIO kaw na masha langai, lahkawng gaw, tinggyeng akyu a matu, sut su nga mai lam tam ai majaw, KIO a shawng lam myit tsang hpa re, shaning 50 laman na mabyin ni hpe bai nhtang yu yang, ginjaw salang ni shut ai lam ni grai nga wa sai hpe mu lu ai. Lasang Awng Wa, Mahtu Naw, NDA-K ni ga garan mat ai gaw, ginjaw a gawng kya ai lam ni re, dai ni hpe sadi ra na re,” nga shi a ningmu hpe tsun wa ai.
Sam mungdaw na sa ai dat kasa langai tsun ai, “Anhte gaw, Sam mung kaw nga ai raitim, Wunpawng Jinghpaw re majaw, anhte gaw langai sha re, anhte hpe hkum malap, rawt malan hkrunlam hta anhte mung, shanglawm na,” nga nna tsun wa sai.
Zuphpawng hpang jahtum shani hta, KIO ningbaw kaba Lanyaw Zawng Hra kaw na mung, mare kaba ni hta nga ai, myu sha ni hku nna, laknak hpai na ahkaw ahkang n nga tim, mai byin ai ladat hku, rawt malan hkrunlam hta shanglawm mat wa na matu tsun n-gun jaw wa sai rai nga ai.
KIA hte Myen asuya hpyendap a lapran gap hkat jahkring na hte seng nna, KIO kawn mung shawa masha ni a ningmu, myit ra sharawng ai lam hpe la ai, zuphpawng galaw nga ai zawn, Myen mung dingdung daw Myen hpyendap daju (Ma-Pa-Hka) kaw mung, hpyen majan hpaw na, mahkrun (strategy) hte seng nna, zuphpawng galaw nga ai lam chye lu ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn